รัฐบาลไทย-ข่าวทำเนียบรัฐบาล-รัฐบาล โดยกระทรวงวัฒนธรรมประชาสัมพันธ์การจัดงานนิทรรศการ ปฏิบัติการถ้ำหลวงวาระแห่งโลก
วันอังคารที่ 14 สิงหาคม 2561
รัฐบาล โดยกระทรวงวัฒนธรรมประชาสัมพันธ์การจัดงานนิทรรศการ ปฏิบัติการถ้ําหลวงวาระแห่งโลก
รัฐบาล โดยกระทรวงวัฒนธรรมประชาสัมพันธ์การจัดงานนิทรรศการ “ปฏิบัติการถ้ําหลวงวาระแห่งโลก” พร้อมเชิญชวนรับฟังเสวนาเบื้องหลังปฏิบัติการรวมพลังทั้งโลก 22 ส.ค.– 9 ก.ย.นี้ ที่สยามพารากอน
วันนี้ (14 สิงหาคม 2561) เวลา 08.30 น. ณ บริเวณโถงกลาง ตึกบัญชาการ 1 ทําเนียบรัฐบาล ก่อนการประชุมคณะรัฐมนตรี นายวีระ โรจน์พจนรัตน์ รัฐมนตรีว่าการกระทรวงวัฒนธรรม พร้อมด้วย ผู้บริหารกระทรวงวัฒนธรรม (วธ.) นําคณะเข้าพบ พลเอก ประยุทธ์ จันทร์โอชา นายกรัฐมนตรี เพื่อประชาสัมพันธ์การจัดงานนิทรรศการ “ปฏิบัติการถ้ําหลวงวาระแห่งโลก” ซึ่งจัดแสดงข้อมูลและภาพเหตุการณ์การช่วยชีวิต เด็กและผู้ช่วยโค้ชทีมนักฟุตบอลหมูป่า อะคาเดมี ทั้ง 13 คน ที่ติดอยู่ ณ ถ้ําหลวง วนอุทยานถ้ําหลวง - ขุนน้ํานางนอน อ.แม่สาย จ.เชียงราย
โอกาสนี้ รัฐมนตรีว่าการกระทรวงวัฒนธรรม กล่าวรายงานว่า การช่วยเหลือชีวิตเด็กและผู้ช่วยโค้ชทีมนักฟุตบอลหมูป่า อะคาเดมี ทั้ง 13 คน ที่ติดอยู่ ณ ถ้ําหลวง วนอุทยานถ้ําหลวง - ขุนน้ํานางนอน อ.แม่สาย จ.เชียงราย เป็นเหตุการณ์ครั้งสําคัญระดับโลกที่คนทั้งโลกต่างให้ความสนใจกับสถานการณ์ที่เกิดขึ้นในประเทศไทย และน้อมสํานึกถึงพระมหากรุณาธิคุณของสมเด็จพระเจ้าอยู่หัว และพระบรมวงศานุวงศ์ที่ทรงพระเมตตา และทรงห่วงใยต่อสถานการณ์ดังกล่าว อีกทั้งเป็นการหลอมรวมความสมานสามัคคี และส่งกําลังใจจากทุกฝ่ายทั้งคนไทย และชาวต่างชาติในภารกิจการช่วยเหลือทั้ง 13 ชีวิต ที่ติดอยู่ในถ้ําหลวง นอกจากนี้ ยังมีการประสานงานระดับชาติในการระดมความร่วมมือกันวางแผนการดําเนินงานอย่างมีระบบตามมาตรฐานสากล
รัฐมนตรีว่าการกระทรวงวัฒนธรรม กล่าวรายงานเพิ่มอีกว่า วธ.ได้มอบหมายให้สํานักงานปลัดกระทรวงวัฒนธรรมบูรณาการความร่วมมือกับหน่วยงานรัฐและเอกชนดําเนินการรวบรวมข้อมูลและภาพเหตุการณ์นํามาจัดนิทรรศการ “ปฏิบัติการถ้ําหลวงวาระแห่งโลก” เพื่อถอดบทเรียนในมิติวัฒนธรรมและวิถีชีวิตในสังคมไทย เพื่อให้เด็ก เยาวชนและประชาชนได้เรียนรู้ในเรื่องความมีน้ําใจไมตรี วินัย จิตอาสาและความสามัคคี ตลอดจนการแสดงน้ําใจ ความห่วงใยและความช่วยเหลือจากคนทั่วโลก รวมทั้งเผยแพร่ความรู้ในเรื่องของธรรมชาติ ธรณีสัณฐาน ลักษณะทางกายภาพของถ้ําหลวง และข้อควรระวังในการเข้าไปภายในถ้ําหรือป่าเขาและองค์ความรู้ที่เกี่ยวข้อง
ทั้งนี้ นิทรรศการดังกล่าว แบ่งเป็น 7 โซน ได้แก่ 1. “เมื่อ 13 ชีวิต คิดพิชิตถ้ําหลวง” ทําความรู้จักทีมหมูป่าอะคาเดมี และถ้ําหลวง-ขุนน้ํานางนอน 2. “นาทีชีวิตวิกฤตเสี่ยงตาย” เรียนรู้ธรณีสัณฐานและลักษณะทางกายภาพของถ้ําหลวง และวิธีเอาตัวรอดจากอุโมงค์น้ําอันตราย 3.“วิกฤตใหญ่รวมใจไทยเป็นหนึ่ง” แสดงถึง “คนไทยไม่เคยทิ้งกัน” ความร่วมแรงร่วมใจของทุกฝ่ายในการช่วยเหลือที่ต้องแข่งขันกับเวลา 4.“ปฏิบัติการถ้ําหลวงวาระแห่งโลก” สัมผัสเรื่องราวมิตรภาพไร้พรมแดนผ่านการช่วยเหลือจากมิตรประเทศทั่วโลก 5. “คารวะผู้กล้าสดุดีจ่าแซม” ซึมซับเรื่องราวของจ่าแซม และทีมปฏิบัติการช่วยเหลือจากทั่วโลกที่ยอมเสียสละทั้งแรงกาย แรงใจและชีวิต เพื่อให้ภารกิจสําเร็จตามเป้าหมาย 6.“บทเรียนที่โลกทึ่ง” ถอดบทเรียนจากปฏิบัติถ้ําหลวงทั้งกู้ภัยโมเดล ภาวะผู้นํา การตัดสินใจ ความร่วมมือและมิตรภาพไร้พรมแดน และ7.“จารึกปฏิบัติการถ้ําหลวง 19 วัน แห่งการช่วยเหลือ” แสดงถึงความร่วมมือจากทุกฝ่าย ความยากลําบาก และความไม่ย่อท้อต่ออุปสรรคใดๆของปฏิบัติการช่วยเหลือในแต่ละวันตลอดระยะเวลา 19 วัน โดยในส่วนกลางจะจัดนิทรรศการดังกล่าวขึ้น ระหว่างวันที่ 22 สิงหาคม – 9 กันยายน 2561 ณ ไลฟ์สไตล์ ฮอลล์ สยามพารากอน และร่วมรับฟังการเสวนา “ปฏิบัติการถ้ําหลวง วาระแห่งโลก” ในวันที่ 22 สิงหาคม 2561 โดยเชิญผู้อยู่เบื้องหลังปฏิบัติการช่วยเหลือที่เป็นการรวมพลังของทั่วโลกมาร่วมเสวนา เพื่อเป็นเวทีกลางในการแลกเปลี่ยนเรียนรู้และถอดบทเรียนจากประสบการณ์กู้ชีพ 13 ชีวิต ทีมหมูป่าอะคาเดมีเกี่ยวกับคุณธรรม 4 ประการ ได้แก่ พอเพียง วินัย สุจริตและจิตอาสา ทั้งนี้ ผู้ที่เข้าชมนิทรรศการฯ จะได้รับหนังสือ ประมวลภาพเหตุการณ์ ปฏิบัติการถ้ําหลวงบันทึกวาระแห่งโลกด้วย หลังจากนั้น วธ.จะนํานิทรรศการนี้สัญจรไปจัดแสดงใน 4 ภูมิภาค ทั่วประเทศ
โอกาสนี้ รัฐบาลขอเชิญชวนเด็ก เยาวชน และประชาชนร่วมชมนิทรรศการและรับฟังการเสวนา ซึ่งเป็นการถอดบทเรียนจากการปฏิบัติช่วยเหลือเด็กและผู้ช่วยโค้ชทีมนักฟุตบอลหมูป่า อะคาเดมี ทั้ง 13 คน ที่ติดอยู่ในถ้ําหลวง นอกจากนี้ วธ.ได้มอบหมายให้กรมศิลปากร โดยสํานักหอจดหมายเหตุแห่งชาติจัดทําบันทึกเหตุการณ์ และภาพประวัติศาสตร์การช่วยชีวิต เด็กและผู้ช่วยโค้ชทีมนักฟุตบอลหมูป่า อะคาเดมี ทั้ง 13 คน ที่ติดอยู่ในถ้ําหลวงโดยลําดับเหตุการณ์ตั้งแต่เกิดเหตุการณ์ติดอยู่ในถ้ําหลวง ภารกิจการวางแผน และการดําเนินการช่วยเหลือจากทุกฝ่ายทั้งจากในไทยและต่างประเทศ กระทั่งสําเร็จลุล่วงในที่สุด โดยวธ.จะจัดทําจดหมายเหตุเป็น 3 ภาษา ได้แก่ ภาษาไทย ภาษาอังกฤษและภาษาจีน อย่างไรก็ตาม คาดว่าจะจัดทําจดหมายเหตุดังกล่าวแล้วเสร็จภายในปีนี้ เพื่อนําไปเผยแพร่ต่อไป
.................................................................
กลุ่มประชาสัมพันธ์และเผยแพร่ สํานักโฆษก